CELEX: 32016D2060
Language: bg
Date: 2016-11-23 00:00:00
Title: Решение за изпълнение (ЕС, Евратом) 2016/2060 на Комисията от 23 ноември 2016 година за изменение на Решение 90/176/Евратом, ЕИО за разрешаване на Франция да не отчита някои категории сделки и да използва някои приблизителни разчети при изчисляването на базата за собствените ресурси от ДДС (нотифицирано под номер С(2016) 7426)

25.11.2016   
            
            
               BG
            
            
               Официален вестник на Европейския съюз
            
            
               L 319/42
            
         РЕШЕНИЕ ЗА ИЗПЪЛНЕНИЕ (ЕС, Евратом) 2016/2060 НА КОМИСИЯТА
   от 23 ноември 2016 година
   за изменение на Решение 90/176/Евратом, ЕИО за разрешаване на Франция да не отчита някои категории сделки и да използва някои приблизителни разчети при изчисляването на базата за собствените ресурси от ДДС
   
      
         (нотифицирано под номер С(2016) 7426)
      
   
   (само текстът на френски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
   след консултации с Консултативния комитет по собствените ресурси,
   като има предвид, че:
   
               (1)
            
            
               Съгласно член 371 от Директива 2006/112/ЕО на Съвета (2) Франция може, в съответствие с условията, прилагани в тази държава членка на 1 януари 1978 г., да продължи да освобождава от данък сделките, изброени в приложение Х, част Б. Тези сделки трябва да бъдат взети предвид при определянето на базата за собствените ресурси от ДДС.
            
         
               (2)
            
            
               С Решение 90/176/Евратом, ЕИО на Комисията (3) се разрешава на Франция да използва приблизителни разчети за сделките, посочени в точка 1 от приложение Х, част Б към Директива 2006/112/ЕО.
            
         
               (3)
            
            
               В електронното си писмо от 27 април 2016 г. (4) Франция поиска да бъде оттеглено нейното разрешение за изчисляването на нейната база за собствените ресурси от ДДС за сделките, посочени в точка 1 от приложение Х, част Б към Директива 2006/112/ЕО, тъй като това разрешение вече не е необходимо поради промяна в националното законодателство, породила действие на 1 януари 2015 г. Разрешението следва да бъде оттеглено съгласно искането на Франция.
            
         
               (4)
            
            
               Поради това е целесъобразно Решение 90/176/Евратом, ЕИО да бъде изменено по съответния начин,
            
         ПРИЕ НАСТОЯЩОТО РЕШЕНИЕ:
   Член 1
   В Решение 90/176/Евратом, ЕИО член 2, точка 1 се отменя.
   Член 2
   Адресат на настоящото решение е Френската република.
   
      Съставено в Брюксел на 23 ноември 2016 година.
      
         
            За Комисията
         
         Кристалина ГЕОРГИЕВА
         
            Заместник-председател
         
      
   
   
      (1)  ОВ L 155, 7.6.1989 г., стр. 9.
   
      (2)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
   
      (3)  Решение 90/176/Евратом, ЕИО на Комисията от 23 март 1990 г. за разрешаване на Франция да не отчита някои категории сделки и да използва някои приблизителни разчети при изчисляването на базата за собствените ресурси от ДДС (ОВ L 99, 19.4.1990 г., стр. 22).
   
      (4)  Ares(2016)2019351.